William Beauford Fields (6. august 1929 - 20. november 1992) var en amerikansk roer og olympisk guldvinder, født i Georgia. Fields var med i USA's otter, der vandt guld ved OL 1952 i Helsinki, den 7. amerikanske OL-guldmedalje i otteren i træk. Resten af besætningen bestod af Frank Shakespeare, James Dunbar, Richard Murphy, Robert Detweiler, Henry Proctor, Wayne Frye, Edward Stevens og styrmand Charles Manring. Samtlige otte roere var kadetter ved United States Naval Academy. Der deltog i alt 14 både i konkurrencen, hvor amerikanerne sikrede sig guldet foran Sovjetunionen og Australien, der vandt henholdsvis sølv og bronze. Det var de eneste olympiske lege Fields deltog i.